Broj: 711-I-2207-M-157/21-02-11

Zagreb, 10. prosinca 2021.g.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Špire Janovića,** **državnog tajnika u Ministarstvu hrvatskih branitelja**,za davanjem mišljenja Povjerenstva, na 151. sjednici, održanoj dana 10. prosinca 2021.g., donosi sljedeće:

**MIŠLJENJE**

**Nema zapreke, u smislu odredbi ZSSI-a, da supruga dužnosnika Špire Janovića, državnog tajnika u Ministarstvu hrvatskih branitelja, bude članica Komisija za vještačenje ratne invalidnosti, a nad kojima će nadležnost od Zavoda za vještačenje osoba sa invaliditetom, uslijed promjene Zakona o hrvatskim braniteljima, preuzeti Ministarstvo hrvatskih branitelja. Međutim, obzirom da dužnosnik Špiro Janović obnaša dužnost državnog tajnika u predmetnom Ministarstvu, ukazuje se dužnosniku kako bi se u svim eventualnim situacijama u odnosu na gore navedene Komisije, a posebice u odnosu na status ili rad supruge, trebao izuzeti od svakog postupanja i odlučivanja, u cilju ostvarivanja nepristranost u postupanju te izbjegavanja eventualne povrede odredbi ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Špiro Janović, državni tajnik u Ministarstvu hrvatskih branitelja. Zahtjev je zaprimljen 3. prosinca 2021., pod poslovnim brojem 711-U-5708-M-157/21-01-2, povodom kojeg se vodi predmet broj M-157/21.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Špiro Janović obnaša dužnost državnog tajnika u Ministarstvu hrvatskih branitelja od 6. svibnja 2021.g. Stoga je i Špiro Janović povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako obnaša dužnost državnog tajnika u Ministarstvu hrvatskih branitelja. Njegova supruga je specijalista psihijatar sa dugogodišnjim iskustvom liječnika i sveučilišnog nastavnika. Trenutno je zaposlena kao pročelnik zavoda za hitna, krizna stanja i psihotraumatologiju KBC Zagreb-Rebro, u sklopu čega je i voditelj Nacionalnog centra za psihotraumu Ministarstva hrvatskih branitelja i KBC-a Zagreb. Godinama surađuje sa Ministarstvom hrvatskih branitelja, a bila je svojevremeno više godina i zaposlenik Ministarstva hrvatskih branitelja. Radi promjene zakona o hrvatskim braniteljima, ministarstvo upravo preuzima poslove vještačenja ratne invalidnosti (HRVI) od Zavoda za vještačenje osoba sa invaliditetom (ZOSI). Radi se o najmanje devet liječničkih komisija sa više od 30 liječnika specijalista. U sklopu toga preuzima i veći dio liječnika koji su putem ugovora o radu obavljali poslove vještačenja u sklopu ZOSI-a. Navedeno komisije su neovisno tijelo koje vještači na principima medicinske struke, prema pravilniku Ministarstva, odlučuju konsenzusom i na njihov rad kao državni tajnik nemam nikakvog upliva. Dužnosnikova supruga je jedan od liječnika koji su prethodno radili na tim poslovima i željela bi nastaviti taj rad, sada pod okriljem ministarstva.Dužnosnik ističe kako se njegova supruga u svom radu godinama bavi braniteljskom populacijom, usko surađuje sa Ministarstvom hrvatskih branitelja te provodi edukacije djelatnicima Ministarstva kao voditelj Nacionalnog centra za psihotraumu. Slijedom navedenog dužnosnik traži mišljenje Povjerenstva.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Iz predmetnog zahtjeva za davanjem mišljenja proizlazi kako je supruga dužnosnika Špire Janovića zaposlena kao pročelnik zavoda za hitna, krizna stanja i psihotraumatologiju KBC Zagreb-Rebro, u sklopu čega je i voditelj Nacionalnog centra za psihotraumu Ministarstva hrvatskih branitelja i KBC-a Zagreb. Radi promjene zakona o hrvatskim braniteljima, ministarstvo u kojem dužnosnik obnaša dužnost državnog tajnika preuzima poslove vještačenja ratne invalidnosti (HRVI) od Zavoda za vještačenje osoba sa invaliditetom (ZOSI). Radi se o najmanje devet liječničkih komisija sa više od 30 liječnika specijalista. U sklopu toga preuzima i veći dio liječnika koji su putem ugovora o radu obavljali poslove vještačenja u sklopu ZOSI-a. Navedeno komisije su neovisno tijelo koje vještači na principima medicinske struke, prema pravilniku Ministarstva, odlučuju konsenzusom. Dužnosnikova supruga je jedan od liječnika koji su prethodno radili na tim poslovima i željela bi nastaviti taj rad, sada pod okriljem ministarstva. Obzirom da je predmetna promjena nastala slijedom promjene nadležnog Zakona te obzirom da su navedene Komisije neovisna tijela u odnosu na koje dužnosnik nema doticaja kao državni tajnik, Povjerenstvo utvrđuje kako nema zapreke, u smislu odredbi ZSSI-a, da dužnosnikova supruga bude članica komisija za vještačenje ratne invalidnosti, a nad kojima će nadležnost od Zavoda za vještačenje osoba sa invaliditetom, uslijed promjene Zakona o hrvatskim braniteljima, preuzeti Ministarstvo hrvatskih branitelja.

Međutim, obzirom da se radi o supruzi dužnosnika, koja je, sukladno odredbama ZSSI-a, s dužnosnikom povezana osoba, ukazuje se dužnosniku na obvezu postupanja s posebnom pažnjom, kako bi se u budućnosi izbjegle sve situacije koje bi mogle dovesti do moguće povrede odredbi ZSSI-a. Stoga se dužnosnik upućuje da bi se, u svim eventualnim situacijama u odnosu na predmetne Komisije, a posebice u odnosu na status ili rad supruge, trebao izuzeti od svakog postupanja i odlučivanja, u cilju ostvarivanja nepristranost u postupanju te izbjegavanja eventualne povrede odredbi ZSSI-a. U slučaju bilo kakve dvojbe u odnosu na postupanje u nekoj konkretnoj situaciji dužnosnik je dužan tražiti mišljenje Povjerenstva.

Slijedom svega navedenog, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Špiro Janović, elektroničkom dostavom
2. Objava na internetskoj stranici Povjerenstva
3. Pismohrana